København. Det blev Anja Nissen med nummeret "Where I am", der lørdag aften løb med sejren til Dansk Melodi Grand Prix 2017.

- Tusind, tusind tak, Danmark. Det er min drøm, sagde en tydeligt berørt Anja fra scenen.

Efter showet lovede den blonde sangerinde at ville kæmpe hårdt for at vinde Eurovision for Danmark.

- Jeg føler så mange ting. Jeg vil kæmpe så stærkt, og jeg er så stolt og glad, sagde den nykårede vinder.

Anja er født og opvokset i Sydney i Australien, men begge hendes forældre er pæredanske, og store dele af hendes familie bor da også fortsat i Danmark.

Sidste år præsterede Anja at komme på en andenplads i det danske melodigrandprix. Hun var blot syv procentpoint efter Lighthouse X, der vandt med "Soldiers of Love".

Men nu er det altså blevet den australskfødte sangerindes tur til at repræsentere Danmark til det store fælles europæiske melodigrandprix.

- Jeg elsker Danmark så meget, og det var en helt fantastisk oplevelse at være i Danmark og blive taget så godt imod af danskerne sidste år.

- Det har altid været min drøm at få lov til at repræsentere Danmark i Det Internationale Melodi Grand Prix, så det vil være en stor ære, hvis jeg kunne få lov til det i år, sagde Anja Nissen til DR inden melodigrandprixet.

Og det går altså i opfyldelse i maj, når Eurovision Song Contest 2017 løber af stablen i Kiev i Ukraine.

/ritzau/